
     A Carlos e ás nosas fillas e fillos: Rosalía, Paulo, Ánxela e Iago.
 A todas as persoas sensibilizadas coa infancia máis desfavorecida.


  




  

     Xiana ten once anos, naceu nunha das últimas noites do inverno cando xa comezaban a agromar as follas das árbores que medran na propiedade dos seus avós.




    Alí, ao abeiro dun gran carballo, viviu momentos moi felices, aínda que difíciles de lembrar. Era onde a nai adoitaba sentar para aleitala nos seus primeiros anos, antes de marcharen vivir á cidade.




    Tamén agora, que xa vai un chisco maior, Xiana goza nese mesmo espazo das conversas que manteñen acotío ela
 e mais a súa amiga Uxía.




    Encántalles parolar, contarse segredos e intercambiar fotos, vídeos e música entre os seus teléfonos móbiles. Viven momentos moi felices baixo ese carballo.




    Xiana ten un irmán pequeno de tan só catro anos. Sempre lle conta a Uxía as trasnadas do Brais e o enrabechado que se pon cando quere conseguir algo.




    Uxía non ten irmáns, pero gústalle falar con Xiana das súas mamás, pois ela ten dúas e é feliz con elas. As tres viven a carón da casa dos avós de Xiana. De feito, a avoa foi quen lle axudou á mamá de Uxía a dar a luz na súa casa e ter así o parto co que sempre soñara. Estalle moi agradecida.




    Vense nas fins de semana e nas vacacións, pois Xiana pasa a maior parte do ano na cidade. Alí vive nun piso xunto co papá, a mamá e mais o pequeno Brais.




    Na cidade, Xiana ten o tempo moi ocupado. Polas mañás vai ao colexio. Algunhas tardes asiste a cursos de natación, outras vai a clase de violín e tamén adestra a fútbol, baloncesto e patinaxe artística.




    O seu pai traballa de enfermeiro nun hospital. A nai durante a semana é a encargada dun comedor escolar e na fin de semana traballa nun centro comercial para gañar máis cartos. Por iso, Xiana e Brais van case todas as fins de semana e vacacións á casa dos avós, que dispoñen de máis tempo para atendelos.




    A Xiana encántalle que a avoa lles prepare filloas con mel na vella lareira onde curan os chourizos e Brais é feliz axudándolle ao avó no coidado das ovellas, cabras, coellos e galiñas. Gústalle ir con el buscar herba na gadañadora e goza deitando as galiñas no niño para observar como, pasadas tres semanas, os pitiños escachan os ovos e saen deles para agocharse axiña debaixo da á da mamá galiña.




    Un día do mes de xaneiro, Xiana comezou a escribir un blog.




    A moitos quilómetros de Galicia, moi lonxe de Xiana, hai outra nena que tamén ten once anos. Chámase Anya e non vive co seu papá nin coa súa mamá.




    Ela vive con moitos nenos e nenas, máis de cen, nun lugar que semella unha escola, pero onde tamén hai cuartos para durmir, xa que pasan alí o día e mais a noite. Ese lugar chámase Fogar Infantil.




    Moitos dos compañeiros e compañeiras de Anya teñen enfermidades porque, hai moitos anos, houbo no seu país un incendio nunha fábrica de enerxía nuclear e desde entón o aire que respiran non é limpo, está contaminado. Iso créalles problemas na vista, fai que lles proa o corpo e tamén que medren pouco. Por iso, algúns veráns van de vacacións a outros lugares, para poñérense sans e fortes.




    Anya nunca saíu do fogar no que vive, pero está moi contenta nel. Ten un irmán pequeno que está noutra casa, pero na mesma vila ca ela. Sasha vive con outros cento vinte e cinco nenos e nenas que aínda non fixeron os sete anos.




    Ela séntese moi ben cos seus compañeiros, especialmente con Irina, que é a súa mellor amiga. Ás dúas gústalles sentar nun banco que hai na entrada do enorme edificio no que viven. Alí medrou un carballo que se fixo moi grande e pasan bos momentos sentadas ao abeiro del compartindo segredos e sentimentos. Como lles prestan esas conversas!




    Anya sempre lle conta o seu soño, que é encontrarse de novo coa súa nai. Aínda que xa pasaron cinco anos, cada día recorda o momento en que Sasha e mais ela chegaron ao Fogar Infantil da man dela. Daquela quedaron xuntos, pero Anya tivo que cambiar de edificio ao facer os sete anos.




    Aquel día a nai intentou explicarlle que precisaba marchar lonxe na procura de traballo. Prometeulle que, en canto puidese, volvería buscalos e xa non se separarían nunca máis.




    Cada vez que Anya lle conta isto a Irina, debaixo do seu carballo preferido, énchenselles os ollos de bágoas. Entón danse unha aperta moi forte e axiña se senten un chisco mellor.




    Un día do mes de xaneiro, Anya comezou a escribir un diario.

Luns, 6 de xaneiro









    Podíanse portar mellor




    Hoxe foi Día de Reis. Brais está moi contento cos seus agasallos pero eu creo que comigo debéranse portar algo mellor.




    Pedinlles unha tablet con trinta e dous xigas de memoria para descargar música, baixar películas e subir fotos, pero trouxéronme esta que tan só ten oito.




    De todos modos vouna estrear hoxe comezando este blog no que vos irei contando o que me acontece a diario. Espero conseguir outra tablet mellor o día do meu aniversario, que xa é a finais do mes que vén. Se meus pais non queren, seguro que ma regalan os avós.




    Polo demais, sei que tampouco podo queixarme moito, pois regaláronme todo canto lles pedín: un reprodutor de música, unha consola, un chándal, dous pares de zapatillas deportivas, un balón de fútbol, libros, xoguetes e cartos.




    Por outra banda, estou desexando que chegue a fin de semana. O venres vou ir con mamá e Brais á estrea dunha película de animación e ao saír marcharemos para a casa dos avós. Eles viven nunha vila pequena a carón do lugar onde nace o río Miño. Encántame ir á casa dos avós porque alí podo comer só do que me gusta e ver a televisión ata que adormezo, pois teño unha enorme no meu cuarto.

